31997L0012
L 109/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА 97/12/EО НА СЪВЕТА
от 17 март 1997 година
за изменение и актуализация на Директива 64/432/EИО относно проблеми, свързани със здравето на животните, които засягат търговията в Общността с говеда и свине
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 43 от него,
като взе предвид предложението на Комисията (1),
като взе предвид становището на Европейския парламент (2),
като взе предвид становището на Икономическия и социален комитет (3),
като има предвид, че важен напредък е бил осъществен в хармонизацията във ветеринарната област, по-специално с приемането на Директива 90/425/EИО на Съвета от 26 юни 1990 г. относно ветеринарните и зоотехническите проверки, приложими при търговията в Общността с определени видове живи животни и продукти с оглед завършване изграждането на вътрешния пазар (4), Директива 91/496/EИО от 15 юли 1991 г. за определяне на принципите на организация на ветеринарните проверки на животни, въведени в Общността от трети страни, и за изменение на Директиви 89/662/ЕИО, 90/425/ЕИО и 90/675/ЕИО (5), Директива 85/511/EИО от 18 ноември 1985 г. за въвеждане на общностни мерки за контрола на болестта шап (6) и Директива 92/119/EИО от 17 декември 1992 г. за въвеждане на общи мерки на Общността за контрол на определени болести по животните и специфични мерки относно везикулозната болест по свинете (7);
като има предвид, че в своята Резолюция 94/C 16/01 от 22 декември 1993 г. за засилване на ветеринарно-епидемиологичните мерки за надзор (8) Съветът прие да направи всичко, което е от неговите правомощия, за да гарантира бързо изпълнение на принципите на цитираната резолюция в контекста на изменението на Директива 64/432/EИО от 26 юни 1964 г. относно проблеми, свързани със здравето на животните, които засягат търговията в Общността с говеда и свине (9);
като има предвид, че е необходимо с оглед на тази ситуация да се измени Директива 64/432/EИО, по-специално по отношение на периода на пребиваване в дадена държава-членка преди придвижване, на правилата за търговия с животни под 15-дневна възраст, правилата за контрол на определени болести и правилата, приложими към центровете за събиране, превозвачите и търговците;
като има предвид, че за целите на бързото и точно проследяване на животните от ветеринарно-санитарни съображения всяка държава-членка следва да създаде компютъризирана база данни, в която да се записват идентичността на животните, всички животновъдни обекти на нейна територия и движението на животните;
като има предвид, че Директива 64/432/EИО е била съществено изменяна неколкократно; като има предвид, че с оглед яснотата посочената директива следва да се актуализира,
ПРИЕ НАСТОЯЩАТА ДИРЕКТИВА:
Член 1
От 1 юли 1998 г. членовете и приложенията към Директива 64/432/EИО се заменят с текста, приложен към настоящата директива.
Член 2
1. Държавите-членки въвеждат в сила законовите, подзаконовите и административните разпоредби, необходими, за да се съобразят с настоящата директива не по-късно от 1 юли 1998 г. Те незабавно информират Комисията за това.
Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
2. Държавите-членки съобщават на Комисията текста на основните разпоредби от националното законодателство, които те приемат в областта, уредена с настоящата директива.
Член 3
Настоящата директива влиза в сила в деня на публикуването ѝ в Официален вестник на Европейските общности.
Член 4
Адресати на настоящата директива са държавите-членки.
Съставено в Брюксел на 17 март 1997 година.